Kampanjen mot Joannes begynte også det samme året. Styrker fra den østromerske hæren samlet seg ved Thessaloniki, og ble satt under kommando av Ardaburius, den seirende generalen fra de romersk-persiske kriger. Invasjonsstyrken ble ført over Adriaterhavet i to ruter. Aspar, sønn av Ardaburius, ledet kavaleriet på land, fulgte kysten av Adriaterhavet fra vestlige Balkan og til nordlige Italia. Placidia og Valentinian deltok i denne styrken. Ardaburius og infanteriet ble fraktet av den østromerske marinen i håp om nå Ravenna sjøveien. Aspar marsjerte sine styrker til Aquileia ved et overraskelsesangrep og nesten uten motstand. Flåten ble derimot spredt av en storm og Ardaburius og to av hans galeier ble erobret av styrker lojale til Joannes og holdt som fanger i Ravenna.